ജയിക്കാനുള്ള അവസരം ഞങ്ങള് പാഴാക്കി പറയുന്നത് ബംഗ്ലാദേശ് പരിശീലകന് സാഫ് കപ്പില് ഇന്ത്യയെ സമനിലയില് തളച്ചതിന്റെ ആവേശത്തിലാണ് ബംഗ്ലാദേശ്. ഇന്നലെ നടന്ന ഗ്രൂപ്പ് ഘട്ട മത്സരത്തിലാണ് പിന്നില് നിന്ന് തിരിച്ചടിച്ച് ബംഗ്ലാദേശ് സമനില നേടിയത്. ഒരു താരം ചുവപ്പുകാര്ഡ് കണ്ട് പുറത്തായശേഷവും ഉജ്ജ്വലമായി പൊരുതിയാണ് ബംഗ്ലാദേശ് ഇന്ത്യയെ തളച്ചത്. എന്നാല് ഒരാള് കുറവായിരുന്നുവെന്നത് തങ്ങളെ ബാധിച്ചില്ലെന്നും മത്സരം ജയിക്കാനുള്ള അവസരം തങ്ങള് പാഴാക്കിയെന്നുമാണ് ബംഗ്ലാദേശ് പരിശീലകന് ഓസ്കാര് ബ്രുസോണ് പറയുന്നത്. എല്ലാവരും ഒരേ മനസായി കളിച്ചാല് ആര്ക്കും നമ്മളെ തോല്പ്പിക്കാനാകില്ല എന്നാണ് ഞാനന്റെ കളിക്കാരോട് പറഞ്ഞത്, ആദ്യ പകുതിയില് മത്സരം ഞങ്ങളുടെ നിയന്ത്രണത്തിലായിരുന്നു, പിന്നീട് ചുവപ്പുകാര്ഡ് കണ്ട് ഒരാളെ ഞങ്ങള്ക്ക് നഷ്ടമായി, എങ്കിലും മത്സരത്തിന്റെ ഏതാണ്ട് പൂര്ണസമയവും ഞങ്ങള് നിയന്ത്രണം പുലര്ത്തി, ബ്രുസോണ് പത്രസമ്മേളനത്തില് പറഞ്ഞു. പത്ത് പേരായി ചുരുങ്ങിയശേഷവും മത്സരം വരുതിയിലാക്കിയതിനെക്കുറിച്ചും ബ്രുസോണ് പറഞ്ഞു. ഒരാള് ചുവപ്പുകാര്ഡ് കണ്ടതിന് ശേഷം പിന്നീട് പത്ത് മിനിറ്റിന്റെ ഇടവേളയില് ഞങ്ങള് ചില സബ്സ്റ്റിറ്റ്യഷനുകള് നടത്തി, അത് താരങ്ങളെ മത്സരതത്തോട് പൊരുത്തപ്പെടാന് സഹായിച്ചു, പത്ത് പേരെ വച്ച് കളിക്കുന്നതായിട്ടല്ല എനിക്ക് തോന്നിയത്, മറിച്ച് വിജയം നേടി മൂന്ന് പോയിന്റും സ്വന്തമാക്കാനുള്ള അവസരം നഷ്ടമാക്കിയതായിട്ടാണ് തോന്നുന്നത്, ബ്രുസോണ് വ്യക്തമാക്കി.